## Odluka o porezima Općine Pisarovina

### NN 157/2014 (31.12.2014.), Odluka o porezima Općine Pisarovina

157 31.12.2014 Odluka o porezima Općine Pisarovina

OPĆINA PISAROVINA

2985

Na temelju članka 30. Zakon o financiranju jedinica lokalne i područne (regionalne) samouprave (»Narodne novine«, br. 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07. – Odluka Ustavnog suda RH, 73/08. i 25/12.) i članka 17. Statuta Općine Pisarovina (»Glasnik Zagrebačke županije« broj 11/07, 21/09, 1/13 i 10/13), Općinsko vijeće Općine Pisarovina na 15. sjednici održanoj 16. prosinca 2014. godine donijelo je

ODLUKU

O POREZIMA OPĆINE PISAROVINA

I. OPĆA ODREDBA

Članak 1.

Ovom se Odlukom utvrđuju vrste poreza koji pripadaju Općini Pisarovina (dalje: Općina), porezni obveznici, porezne osnovice, stope i visine poreza, način obračuna i plaćanja poreza i nadzor nad primjenom ove Odluke.

Općinski porezi prihod su Proračuna Općine.

II. VRSTE POREZA

Članak 2.

Općina uvodi i pripadaju joj sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

1. Prirez porezu na dohodak

Članak 3.

Prirez porezu na dohodak plaća se na području Općine sukladno Zakonu o porezu na dohodak, Pravilniku o porezu na dohodak, te ovoj Odluci.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 6% na osnovicu iz stavka 2.ovog članka.

Članak 4.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića (prirodni voćni sokovi kao i sva osvježavajuća gazirana bezalkoholna pića te mineralne i gazirane vode, osim čaja i kave) u ugostiteljskim objektima.

Članak 6.

Obveznik poreza na potrošnju je svaka pravna i fizička osoba koja pruža ugostiteljske usluge na području Općine.

Članak 7.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu umanjena za iznos poreza na dodanu vrijednost.

Porez na potrošnju plaća se po stopi od 3% na osnovicu iz stavka 1. ovog članka.

Članak 8.

Porez na potrošnju obveznik poreza obračunava i plaća do zadnjeg dana tekućeg mjeseca za prethodni mjesec.

Obveznik poreza dužan je Poreznoj upravi, Područnom uredu – Ispostavi Jastrebarsko (dalje: Porezna uprava) podnijeti mjesečni izvještaj o obračunatom i uplaćenom porezu na propisanom obrascu u roku iz stavka 1. ovog članka.

Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 9.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, za Općinu obavlja Porezna uprava.

Poreznoj upravi za poslove iz stavka 1. ovog članka pripada ugovorena naknada od ukupno naplaćenih prihoda.

Porezna uprava dužna je Općini dostaviti Izvješće o utvrđenom i naplaćenom porezu do 15. u mjesecu za prethodni mjesec.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koristi povremeno ili sezonski, odnosno koji se ne koristi za trajno stanovanje.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora, kao i zgrade koje se koriste za obavljanje registrirane djelatnosti.

Članak 11.

Porez na kuće za odmor plaćaju pravne ili fizičke osobe koja je su vlasnici kuća za odmor na području Općine.

Članak 12.

U postupku dokazivanja statusa kuće za odmor u smislu članka 10. stavka 1. ove Odluke, osim osobne iskaznice vlasnika kuće za odmor, uzimat će se u obzir i sljedeća dokumentacija: putovnica, potvrda o prebivalištu, mjesto i visina nastanka troška električne energije, vode i telefona, RTV pristojba, prijam pošte, potvrda o zasnovanom radnom odnosu, prijava zdravstvenog osiguranja, izjava svjedoka, mjesto podnošenja porezne prijave, očevid i drugi raspoloživi podaci.

Članak 13.

Porez na kuće za odmor plaća se godišnje, u iznosu od 10,00 kuna po jednom četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Članak 14.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor za Općinu obavlja Porezna uprava.

Rješenje o utvrđivanju poreza na kuće za odmor donosi nadležna Porezna uprava.

Poreznoj upravi za poslove iz stavka 1. ovog članka pripada ugovorena naknada od ukupno naplaćenih prihoda.

Porezna uprava dužna je Općini dostaviti Izvješće o utvrđenom i naplaćenom porezu do 15. u mjesecu za prethodni mjesec.

Članak 15.

Porez na kuće za odmor ne plaća se na kuće za odmor koje su vlasnici naslijedili u prvom nasljednom redu ako nasljednik ima stalno prebivalište na području Općine i na kuće za odmor propisane Zakonom o financiranju jedinica lokalne i područne (regionalne) samouprave.

O svakoj promjeni vlasništva dotadašnji vlasnik kuće za odmor dužan je u roku od 30 dana izvijestiti Jedinstveni upravni odjel Općine Pisarovina i nadležnu ispostavu porezne uprave, te dostaviti dokumentaciju kojom navedenu promjenu dokazuje.

Pri promjeni vlasništva kuća za odmor tijekom kalendarske godine novi vlasnik plaća porez na kuću za odmor ako taj porez nije bio utvrđen prijašnjem vlasniku.

4. Porez na tvrtku ili naziv

Članak 16.

Tvrtka ili naziv je ime pravne ili fizičke osobe pod kojim trgovačko društvo ili obrt posluje i sudjeluje u pravnom prometu, osim natpisa na klupama, stolovima i na otvorenim prodajnim mjestima na tržnici na kojoj se prodaju živežne namirnice, natpisa što ih građevinske tvrtke i njima slične tvrtke ističu na gradilištima, te naziva poslovnih jedinica koje izravno ne posluju s trećim osobama.

Porez na tvrtku ili naziv plaćaju pravne osobe koje su registrirane za obavljanje djelatnosti, a obveznici su plaćanja poreza na dobit prema odredbama Zakona o porezu na dobit, te fizičke osobe koje obavljaju registriranu obrtničku djelatnost ili djelatnost slobodnih zanimanja, a obveznici su plaćanja poreza na dohodak prema odredbama Zakona o plaćanju poreza na dohodak.

Pravne ili fizičke osobe iz stavka 2. ovoga članka koje u svom sastavu imaju poslovne jedinice (prodavaonice, pogone, radionice, prodajna mjesta) na području Općine obveznici su poreza na tvrtku za svaku poslovnu jedinicu.

Članak 17.

Godišnji iznos poreza na tvrtku ili naziv plaćaju pravne osobe koje su prema klasifikaciji temeljem Zakona o računovodstvu razvrstane u:

– velike obveznike – u iznosu od 1.500,00 kuna po tvrtki,

– srednje obveznike – u iznosu od 1.000,00 kuna po tvrtki i

– male obveznike – u iznosu od 800,00 kuna po tvrtki.

Članak 18.

Porez na tvrtku ili naziv plaća pravna i fizička osoba bez obzira na to da li je tvrtku istakla na svojem objektu, radnji ili prostoriji.

Pravna i fizička osoba iz članka 16. stavka 3. ove Odluke, čije je sjedište, odnosno prebivalište ili uobičajeno boravište na području Općine, za svaku poslovnu jedinicu plaća 50% od utvrđenog iznosa poreza iz članka 17. ove Odluke.

Članak 19.

Sve pravne i fizičke osobe koje ne obavljaju djelatnost, odnosno u prethodnom poreznom razdoblju nemaju iskazanu poreznu osnovicu u godišnjoj poreznoj prijavi poreza na dobit, odnosno poreza na dohodak, nisu obveznici plaćanja godišnjeg poreza na tvrtku ili naziv.

Pravna i fizička osoba iz članka 16. ove Odluke oslobodit će se plaćanja poreza na tvrtku ili naziv u prvoj kalendarskoj godini obavljanja djelatnosti.

Članak 20.

Porez na tvrtku ili naziv ne plaćaju:

– javne ustanove i tvrtke u vlasništvu ili većinskom vlasništvu Općine,

– ustanove i druge neprofitne organizacije koje su osnovane sukladno Zakonu o ustanovama,a ne obavljaju djelatnost radi stjecanja dobiti,

– invalidi Domovinskog rata koji samostalno obavljaju djelatnost,

– porezni obveznici nad kojima je pokrenut stečajni postupak ili postupak likvidacije.

Članak 21.

Obveznik poreza na tvrtku ili naziv dužan je prijaviti osnutak te svaku promjenu imena tvrtke ili naziva, kao i sve druge promjene koje utječu na pravilno utvrđivanje visine poreza Jedinstvenom upravnom odjelu Općine i nadležnoj ispostavi porezne uprave u roku od 30 dana od dana od upisa promjene u sudski ili obrtni registar, odnosno od dana nastale promjene.

Članak 22.

Porez na tvrtku ili naziv plaća se prema rješenju o utvrđivanju poreza koje donosi Porezna uprava.

Porez na tvrtku ili naziv plaća se u roku od 15 dana od dana dostave poreznog rješenja iz st. 1. ovog članka.

Ako tvrtka tijekom godine prestane s obavljanjem djelatnosti, plaća se razmjerni dio poreza.

III. ZAVRŠNE ODREDBE

Članak 23.

Za utvrđivanje poreza, naplatu, žalbe, obnovu postupka, zastaru, ovršni postupak, prekršajni postupak, kao i sve ostale postupovne radnje primjenjuju se odredbe Općeg poreznog zakona i Zakona o financiranju jedinica lokalne i područne (regionalne) samouprave.

Članak 24.

Nadzor nad primjenom ove Odluke provodi Porezna uprava.

Članak 25.

Stupanjem na snagu ove Odluke prestaje važiti:

– Odluka o porezima Općine Pisarovina (»Glasnik Zagrebačke županije« broj 25/01),

– Odluka o prirezu poreza na dohodak Općine Pisarovina (»Narodne novine« broj 10/05).

Članak 26.

Ova Odluka objavit će se u »Narodnim novinama« i »Službenim novinama Općine Pisarovina« i stupa na snagu osmog dana od dana objave a primjenjivat će se od 1. siječnja 2015. godine.

Klasa: 021-05/14-01/15

Urbroj: 238/21-01-14-9

Pisarovina, 16. prosinca 2014.

Predsjednik Općinskog vijeća
Tomo Smolković, v. r.

Odluka, NN 157/2014-2985